Pomirenje na Balkanu: Umjesto prošlosti, okretanje budućnosti
Sudionici panela u organizaciji Glasa Amerike naglašavaju potrebu za uspostavom dijaloga
Pomirenje nakon sukoba izglednije je kada se zaraćene etničke skupine okrenu budućnosti, nego kada ostanu robovi vlastite nacionalne prošlosti – jedan je od zaključka panela o etničkom pomirenju na području bivše Jugoslavije održanog u Glasu Amerike. Charles Ingrao, profesor povijesti na Sveučilištu Purdue kaže da različite interpretacije povijesti još uvijek spriječavaju narode Balkana da uspostave međusobni dijalog. "Ljudi moraju stvoriti jedinstvenu interpretaciju, umjesto da se drže mitova," rekao je Ingrao. Prema njegovim riječima, političari moraju preuzeti odgovornost i čelništvo i pokazati hrabrost, čak i na uštrb vlastite popularnosti u javnosti. "Gotovo bez izuzetka, od tamošnjih čelnika čujem da su svi za etničko pomirenje. Međutim, ono za što su ljudi u načelu i ono za što doista imaju hrabrosti su dvije potpuno drugačije stvari," rekao je profesor Ingrao. Veleposlanik Donald Hays, koji je donedavno obnašao dužnost zamjenika visokog predstavnika međunarodne zajednice u Bosni i Hercegovini, izjavio je da se u svim društvima nakon sukoba mogu naučiti određene lekcije. Političari moraju biti svjesni da igraju važnu ulogu u oblikovanju javnog mnijenja. Poslovni i vjerski čelnici, kao i obrazovni djelatnici i mediji, igraju ulogu u smanjivanju predrasuda i uspostavljanju međuetničkog dijaloga. Ujedinjavanje svih tih elemenata može izgledati kao težak zadatak, kaže veleposlanik Hays. "Treba izgraditi koncept zemlje koji će jasno pokazati da je opće dobro – dobro za sve nas, umjesto da naglašava nacionalnost, te etničke i vjerske elemente koje treba čuvati i koji zato imaju istaknuto mjesto u takvom miljeu," kazao je veleposlanik Hayes. Veleposlanik Hays kaže da će želja zemalja nastalih raspadom bivše Jugoslavije da se pridruže Europskoj uniji dati novi zamah pomirenju i demokratizaciji tih društava. Ipak, gotovo sve zemlje zapadnog Balkana teško razumiju da moraju proći kroz temeljite unutarnje transformacije da bi ispunile kriterije za članstvo u Europskoj uniji. Znanstvenik s Beogradskog sveučilišta Dušan Janjić izrazio je nadu da će se političari na Balkanu sada koncentrirati na budućnost običnih ljudi, umjesto da se bave nacionalnom prošlošću. "Nadam se da će ovaj puta izabrati budućnost u kojoj će se baviti problemima običnih ljudi. Bili smo opsjednuti prošlošću. Naravno, ima mnogo toga što trebamo naučiti iz prošlosti, ali ima i mnogo toga što trebamo učiniti za svoju budućnost," izjavio je Janjić. Ylber Hysa, član kosovskog parlamenta, izjavio je da je na Balkanu preostalo još dosta nedovršenog posla. On smatra da je budućnost te regije u integraciji u Europu, te naglašava da Sjedinjene Države imaju ključnu ulogu na Balkanu, te da moraju ostati na njemu i dalje angažirane. "Čvrsto vjerujemo da nam za ulazak u Europsku uniju treba potpora Washingtona. U zadnjih 15 godina vidjeli smo koliko je ta potpora važna," kazao je Hysa, izražavajući uvjerenje da će Kosovo i Srbija doći do Bruxellesa istim vlakom, ali u različitim vagonima. Profesor Ingrao kazao je da će za ulazak u Europu kosovska vlada morati zajamčiti sigurnost srbijanske manjine. U svakoj demokraciji, istaknuo je, većina mora preuzeti odgovornost za zaštitu manjina, te je dodao da će jedino tada na Balkan doći pravi mir i blagostanje.